# Instruks – Håndhygiejne

| **Situation** | Instruks |
| --- | --- |
| **Personalegrupper omfattet af instruksen** | Alt personale ansat på socialområdet i Randers kommune. |
| **Formål** | Sikre at alt personale har kendskab til sikker håndhygiejne og forebyggelse af kontaktsmitte.  Overordnet skal personalet altid udføre håndhygiejne:   * Før alle rene procedurer * Efter alle urene procedurer * Efter brug af handsker |
| **Ansvar** | * Det er ledelsens ansvarat sikre en skriftlig instruks og korrekt opdatering af denne * Det er personalets ansvar at følge skriftlig instruks |
| **Hvorfor** | Håndhygiejne er den bedst dokumenterede enkeltstående handling til forebyggelse af smittespredning ved direkte og indirekte kontaktsmitte mellem borgere og mellem borgere og personale idet:   * Bakterier og virus spredes hurtigt via hænderne * God håndhygiejne beskytter personale og andre mod infektioner. |
| **Procedure – hvornår** | Hvornår udføres håndhygiejne:   * Udfør altid håndhygiejne **før** borgerkontakt: For at beskytte borgeren. * Udføre håndhygiejne **efter** borgerkontakt: For at beskytte andre borgere og dig selv.   Håndhygiejne skal ALTID udføres før alle rene opgaver, mellem uren og ren opgave hos samme borger, efter alle urene opgaver og efter brug af handsker/ved handskeskift.  Rene procedurer er f.eks.:   * At tage handsker/forklæde på * Håndtering af medicin * Håndtering af fødevarer * Berøring af blærekateter   Urene procedurer er f.eks.:   * Hænderne har været i kontakt med organisk materiale f.eks. blod, pus, opkast, afføring, urin * Efter brug af handsker * Efter sortering af urent vasketøj * Efter håndtering af affald * Efter toiletbesøg |
| **Forudsætning** | Huden på hænderne og håndleddene skal være intakt og tilgængelig for det anvendte hygiejnemiddel.  Det betyder, at:   * Fingerringe, armbånd, armbåndsur og andre håndsmykker skal fjernes * Ærmer bør være over albueniveau * Personale der varetager plejeopgaver/sundhedsfaglige opgaver må ikke anvende neglelak eller kunstige negle * Der må ikke være urene og væskende sår på hænderne og håndleddene. Er der rene, friske sår, skal disse dækkes med forbinding og handske, og der skal tages stilling til, af ansvarlig leder, hvilke arbejdsopgaver personalet forsvarligt kan forestå. * Personale, der bærer gips, armskinner, armstrømper mv. må ikke varetage rene og urene procedurer |
| **Hvordan:** | Der er to fremgangsmåder til håndhygiejne:  1. **Hånddesinfektion**  Er mere effektiv til at fjerne usynlig bakterie flora end håndvask med vand og sæbe. Hvis der er synlig urenhed, vaskes hænderne med vand og sæbe inden hånddesinfektion udføres.  Ved hånddesinfektion forstås desinfektion med hånddesinfektionsmiddel (ethanol 70-85%) tilsat glycerol (håndsprit).  Dette er den anbefalede procedure, når hænder er synligt tørre og rene.  Procedure:   * Hånddesinfektionen skal udføres på synligt ren og tør hud. * Der skal bruges min. 3 ml hånddesinfektionsmiddel. * Håndsprit fordeles ud over hænder og håndled (fingerspidser, fingrenes mellem rum, håndrygge, tommelfingrenes bagsider, håndfladernes furer og håndled) * Huden holdes fugtig i min. 30 sekunder * Håndspritten indgnides til tørhed   Herefter vil 99 % af påførte smittestoffer være dræbt  2. **Håndvask**  Ved håndvask forstås vask med vand og sæbe.  Håndvask udføres ved synlig eller våd forurening af hænder og efter kontakt med borgere med infektiøse sår, diarre eller lign. samt før håndtering af mad.  Procedure:   * Skyl hænder og håndled godt under rindende tempereret vand * Brug albuen eller underarmen når du tager sæbe fra dispenseren * Bearbejd hænderne med sæbe i mindst 15 sekunder   + Gnid sæben godt ind   + Mellem fingrene og fingerspidser   + Husk tommelfingrene   + Håndflade   + Håndryg   + Håndled * Skyl sæberester godt af, for at undgå hudirritationer * Dub eller aftryk hænderne grundigt med engangspapirhåndklæde   + Undgå at gnide papiret på hænderne for at undgå sårbare hænder * Luk vandhanen med det brugte papirhåndklæde   OBS: Håndvask skal altid efterfølges af hånddesinfektion  I forhold til Hudpleje:   * Huden plejes jævnligt med fed og uparfumeret håndcreme   **Brug af handsker**  Handsker skal bæres ved risiko for kontakt med blod, sekreter eller ekskrementer samt når der er brug for at beskytte hænderne mod parfumerede eller medicinske produkter som shampoo, creme, salve mm.   * Hænderne skal være rene og tørre, når handskerne tages på * Handskerne skiftes jævnligt ved længerevarende procedurer og altid mellem uren til ren * Foretag altid håndhygiejne mellem handskeskift * Efter handskebrug skal hænderne enten desinficeres eller vaskes |
| **Poster – Korrekt håndhygiejne** | Denne poster fra Statens Seruminstitut giver en quick-guide til korrekt håndhygiejne, altså hvornår du bruger hånd desinfektion og hvornår du bruger håndvask.  [Korrekt håndhygiejne SSI](https://hygiejne.ssi.dk/-/media/arkiv/subsites/infektionshygiejne/formidling/poster/a4-poster-9---saadan-udfoerer-du-korrekt-haandhygiejne.pdf?la=da)  Det anbefales at posteren kan placeres synligt, hvor der udføres håndhygiejne på tilbud på Socialområdet. |
| **Litteraturreferencer** | Statens Serum Institut, Nationale Infektionshygiejniske Retningslinjer – Håndhygiejne, 2.1 udgave 2021, <https://hygiejne.ssi.dk/NIRhaandhygiejne>  Statens Serum Institut, Nationale Infektionshygiejniske Retningslinjer – Generelle forholdsregler for sundhedssektoren, 1. udgave 2017, <https://hygiejne.ssi.dk/NIRgenerelle> |
| **Udarbejdet den:**  **Udarbejdet af:**  **Sidst revideret:**  **Revideres inden:**  **Godkendt af:** | April 2019  Nynne Toftgaard Tværgående hygiejnesygeplejerske, Grete Ølgaard Sygeplejerske, Anne Skov kvalitetssygeplejerske og Ghita Steenholt, Cand. Cur.  April 2023  Revideres efter behov og senest april 2025.  Centerledergruppen og Socialchefen |